b'\n_START_ARTICLE_\nCloviskulturen\n_START_PARAGRAPH_\nCloviskulturen var en pal\xc3\xa6oindiansk kultur i Nordamerika, hvis tidligste vidnesbyrd i form af en karakteristisk form for flint-spydspids findes i forbindelse med rester af megafauna og kan dateres til ca. 9500 fvt. _NEWLINE_Kulturen er opkaldt efter fundsstedet n\xc3\xa6r Clovis i Curry County i delstaten New Mexico, hvor de karakteristiske spydspidser blev fundet i 1929. De f\xc3\xb8rste spydspidser, fra en lidt senere kultur opkaldt Folsom kulturen, var fundet n\xc3\xa6r Folsom, New Mexico i 1927, sammen med knogler af Bison antiquus - forfaderen til den moderne bisonokse. Siden er der fundet tusindvis af spydspidser af Clovistypen i alle 48 stater i det kontinentale USA syd for Canada (alts\xc3\xa5 ikke i Alaska) samt i Mexico, Belize og Costa Rica.  _NEWLINE_Cloviskulturen anses traditionelt for at repr\xc3\xa6sentere de f\xc3\xb8rste menneskelige vandringer ind i det Amerikanske kontinent efter isens tilbagetr\xc3\xa6kning ved sidste istid, og for at v\xc3\xa6re stamkultur til alle senere indianske kulturer. I dag er der voksende tilslutning blandt ark\xc3\xa6ologer til at et antal ark\xc3\xa6ologiske fundssteder i USA og Sydamerika kan dateres tidligere end de f\xc3\xb8rste daterede clovisfund. Hvis disse dateringer accepteres repr\xc3\xa6senterer cloviskulturen ikke den f\xc3\xb8rste migration ind i kontinentet, men er blot en blandt flere tidlige pal\xc3\xa6olitiske kulturer p\xc3\xa5 kontinentet som spredte sig efter krydsningen af landbroen over Beringstr\xc3\xa6det._NEWLINE_At Clovis folket er blandt de tidligste forf\xc3\xa6dre til moderne Indianere st\xc3\xb8ttes ogs\xc3\xa5 af af Anzick-fundet fra Montana, de begravede rester af en to-\xc3\xa5rig clovisdreng og de eneste biologiske levn af clovismenneskene. Analyse af drengens DNA viser at Clovismenneskene kan anses som repr\xc3\xa6senterende kilden til 80% af DNA der er karakteristisk for indianske folk, hvor de resterende 20% stammer fra senere migrationer fra Asien._NEWLINE_I 2016 argumenterede et studie af plante-DNA fra istidens Canada for at den isfri korridor f\xc3\xb8rst \xc3\xa5bnede adskillige \xc3\xa5rhundreder efter de f\xc3\xb8rste mennesker, uanset om de var Clovis eller en mulig tidligere migrationsb\xc3\xb8lge var ankommet syd for ismuren. Dermed kunne de ikke have brugt den isfri korridor gennem Canada, men snarere benyttet en rute langs stillehavskysten.'